Nga gisîj gaꞌmin Ma̱ꞌan Jesús nej nuguanꞌ nânj,
ni̱ gahui gaꞌan ni̱ gachinj ané yiné nne ꞌna̱ꞌ riñan hioꞌó Sedrón,
ni̱ hiuj dânj mân chrun gahiu chruj tsìꞌi,
ni̱ siganï̂nj nej chrun nânj gatûj Ma̱ꞌan Jesús ngà nej sí ꞌna̱ꞌ ga̱huin chru̱n riñanj.
Ni̱ gàꞌ niꞌin Judas,
sôꞌ nagaꞌhuiꞌ Ma̱ꞌan Jesús,
ñan màn nej chrun nânj,
dadinꞌ gàꞌ ûta gàꞌì gaꞌanj Ma̱ꞌan Jesús ngà nej sí ꞌna̱ꞌ ga̱huin chrun riñan hiuj nânj.
Ni̱ gaꞌanj ꞌngo̱ yiꞌnïnꞌ nìko nej stâdu,
ni̱ huê danj na̱nj gaꞌanj ꞌngo̱ yiꞌnïnꞌ nej sí ni̱kï̱nꞌ dugumîn giꞌhiaj nej rej huin ña̱an ni̱ nej sí fariseo ngà Judas ni̱ ni̱ka̱j nej sôꞌ chrun tàj ñaꞌan dugùun huaj nej sôꞌ,
ni̱ ni̱ka̱j nej sôꞌ yîti huaj nej sôꞌ.
Sani̱ gàꞌ niꞌin Ma̱ꞌan Jesús,
dàj gi̱ranꞌanj rayiꞌî dan ni̱ gaꞌmin si̱nïnj ni̱ gata gu̱nïn nej sôꞌ:
—Ahuin si na̱na̱ꞌhui̱ꞌ nej suj ràꞌaj.
Nanikàj nej sí dânj ni̱ gataj nej sôꞌ:
—Nanaꞌhuiꞌ nej ñûnj Ma̱ꞌan Jesús Nazareno.
Ni̱ gataj Ma̱ꞌan Jesús:
—Ñùnj huin na̱nj ánj.
Ni̱ ni̱kï̱nꞌ Judas ngà nej sí dânj,
sí nânj huin sí nagaꞌhuiꞌ Ma̱ꞌan Jesús.
Ni̱ nga gataj Ma̱ꞌan Jesús:
“Ñùnj huin”,
ni̱ nga gunïn nej sôꞌ nuguanꞌ nânj ni̱ gananikàj rùkù nej sôꞌ,
ni̱ ganatûj nej sôꞌ riñan hioꞌóo.
Nanikàj ñûn Ma̱ꞌan Jesús,
gachín naꞌan ni̱ gata:
—Ahuin sí nanaꞌhuiꞌ nej suj ûnj.
Ni̱ gataj nej sí dânj:
—Ma̱ꞌan Jesús ꞌna̱ꞌ riñan hioꞌó Nazaret nanaꞌhuiꞌ nej ñûnj na̱nj ánj.
Nanikàj ñûn Ma̱ꞌan Jesús ni̱ gata:
—Gàꞌ gatâ si hué huin;
ni̱ si nanaꞌhuiꞌ nej suj ñùnj,
ni̱ gàꞌnï̀nj raꞌa nej suj ga̱ꞌa̱nj nej sí màn ngàj.
Huê dànanj gataj Ma̱ꞌan Jesús daꞌnga ni̱ gisîj nej nuguanꞌ gaꞌmin Ma̱ꞌan nga gata:
“Nej sí girikî Ma̱ꞌân rèꞌ raꞌá,
ni̱ nun ga̱ꞌa̱nj ni̱ꞌhia gàꞌ si ꞌngo̱ nej sij gi̱ꞌhia mánj.”
Hiôꞌ ni̱ ni̱ka̱j Simón Pedro,
ngo̱ yîti,
ni̱ giri sôꞌ yiti dânj ruhuâ nnïnj nìkòꞌ yiꞌnḯn sôꞌ,
ni̱ guduranꞌ yiꞌì sôꞌ Malco,
sí huin si-musû rej huin ña̱n nï̀nꞌïn,
ni̱ gaꞌneꞌ sôꞌ rakïj neꞌ hua̱ꞌ sí dânj.
Hiôꞌ ni̱ gataj Ma̱ꞌan Jesús gunïn Pedro:
—Gànàꞌnï̀nj sàꞌ sòꞌ si-yitît ruhuâ nnïnj nùnj ánj;
sê hua̱ ni̱ña̱n si gòꞌòj sa nu̱n ruhuâ basu riki Ma̱ꞌan Rê ni̱ hua̱ ni̱ña̱n si gi̱ranꞌ sàñùnj ràꞌ saj ûnꞌ.
Hiôꞌ ni̱ gidaꞌa,
yiꞌnïnꞌ nej stadû ngà sí aꞌnïnꞌ riñan nej sôꞌ ni̱ nej sí dugumîn riñan nuhuî nìko huin si-nùhuì nej judío,
Ma̱ꞌan Jesús ni̱ gumînj nej sôꞌ,
ni̱ gàꞌ si̱nï̱n ginikaj nej sôꞌ Ma̱ꞌan Jesús gaꞌanj nej sôꞌ riñan síchìj Anás,
dadinꞌ sí nânj huin rej yìchèj Kaifás,
ni̱ huin sôꞌ rej huin ña̱n nï̀nꞌïn hioꞌ dânj.
Ni̱ Kaifás huin sí nagaꞌhuiꞌ chrej e riñan nej judío,
ni̱ gataj sôꞌ si dùgùnàj huaj si gàhuìꞌ ngo̱ rïn síi riñan yumanꞌan.